Täna oli esimest korda kooli spordipäev. Varem on toimunud ainult sporditunnid. Aga see tähendab seda, et spordipäeva läbiviimise kogemused täiesti puuduvad. Tänane algas vihmas. Ok, see pole korraldajate süü. Aga vihmas mööda libedat staadioni joosta pole just tore. Ise ka imestan, et  suutsin püsti jääda. Ja märga liiva kaugust hüpata on ka tore. Tossud ja käed saavad liivaseks. Kui eriti veab, siis sa kukud liiva ja ka põlved (st püksid) saavad liivaseks. LIhtsalt mõnus! Ja teine täiesti hea idee on teha üks ala kõigile (6-9 kl) kohustuslikuks. See tähendab, et staadionil on umbes 250 inimest, kes kõik peavad tegema ühe ala. Ja valikud olid ka geniaalsed- kaugus, kõrgus (olen proovinud täpselt 0 korda), kuul (olen ka harjutanud 0 korda, aga sellepärast, et olin reedel vabastatud) ja 100 m  jooks (lihtsalt tore, kui sa pead tegema kaks suhteliselt lühikest jooksu). Kohe peale rivistust jooksis enamus end registreerima kohustuslikule jooksule. Kuna sinna läks algul pikk saba, siis mina ja sõbrannad läksime kaugust hüppama. Kaugushüpe 20 inimesega läheb kohutavalt kiiresti. Mõned jõudsid oma korda oodates ja 100m ära joosta. Kugus lõpuks tehtud, oli kohustuslikul ala ikka liiga pikk saba ja me läksime 100m jooksma. See läks rutem, sest seal jooksid ära ja oligi kõik. Aga registreerimisega olid  suured jamad, sest lihtsalt ei osatud (!) nimesid kirjutada. Ja pealegi oli registreerimisaeg piiratud, nii et sai kirja panna ainult 10 minuti jooksul. Ja kui ei jõudnud, siis oota. Ja 100m olime kehalise tunnis ka enne jooksnud tervelt hämmastavad 0 korda. Kaks valikala tehtud, läksime kohustuslikku tegema. Nimed kirjas, asusime ootama. Ja ootus oli pikk. Nii umbes pool tundi. Sa ootad pool tundi, et joosta 2 minutit. Väga loogiline. Ja samal ajal sajab vihma. Lõbustasime ennast korrates bioloogiat. Lõpuks  sai ootus läbi ja jooksma. Ja peale jooksu kojuminek. Tegelikult sai ka sööklas süüa, aga kuna meil on söögivahetund alles kell 12.40, siis tund aega oodata keegi ei viitsinud. Ja nüüd järele mõeldes oleks palju asju, mida oleks saanud paremini teha. Minul isiklikult on kaks soovitust: 1) teha põhikool pooleks, et poleks korraga nii palju rahvast 2) kaotada kohustuslik ala, et ei tekiks nii pikki sabasid. Tänan tähelepanu eest :)